3
Amamihe na-eweta ahụ ike
1 Nwa m echezọla ihe niile m ziri gị.
Ma debe iwu m nʼobi gị.
2 Nʼihi na ha ga-eme ka ndụ gị dị ogologo ruo ọtụtụ afọ,
wetakwara gị udo na ọganihu.
3 Ekwela ka ịhụnanya na ikwesi ntụkwasị obi hapụ gị,
kekwasị ha nʼolu gị,
deekwa ha nʼelu mbadamba nkume, bụ obi gị.*
4 Mgbe ahụ, ị ga-enwe ihuọma na ezi aha
nʼanya Chineke na nʼihu mmadụ.
5 Tụkwasị Onyenwe anyị obi gị niile,
adaberekwala na nghọta gị.
6 Nʼihe ọbụla ị na-eme, ka Chineke bute ụzọ,
ọ ga-eduzi gị, meekwa ka okporoụzọ gị niile gazie.
7 A bụla onye maara ihe nʼanya nke onwe gị.
Tụọ Onyenwe anyị egwu, kpọọkwa ihe ọjọọ asị.
8 Nke a ga-eme ka i nwee ahụ ike
gbaakwa ọkpụkpụ gị ume.
9 Sọpụrụ Onyenwe anyị site nʼinye ya mkpụrụ mbụ nke akụnụba gị,
na mkpụrụ mbụ nke ihe ubi gị.
10 Mgbe ahụ ka ọ ga-eme ka ọba gị niile jubigakwa oke,
ebe ịnara mmanya gị ga-ejupụta na mmanya ọhụrụ.
11 Nwa m nwoke ajụla ịdọ aka na ntị nke Onyenwe anyị,
ike agwụla gị ịnagide ịba mba ya.
12 Nʼihi na ọ bụ ndị Onyenwe anyị hụrụ nʼanya ka ọ na-abara mba,
dịka nna si abara nwa ya nke ihe ya na-atọ ya ụtọ mba.
13 Onye a gọziri agọzi ka mmadụ ahụ bụ onye chọtara amamihe,
onye nwetara nghọta.
14 Nʼihi na amamihe dị mma karịa ọlaọcha,
ọ bakwara uru karịa ọlaedo.
15 Ọ dị oke ọnụahịa karịa ọla rubi,
ọ dịghị ihe na-amasị gị e ji atụnyere ya.
16 Ndụ ogologo dị nʼaka nri ya;
nʼaka ekpe ya ka akụnụba na nsọpụrụ dịkwa.
17 Ụzọ ya bụ ụzọ dị mma
bụrụkwa ụzọ udo.
18 Amamihe bụ osisi nke ndụ† nye ndị na-ejide ya aka,
e, onye ahụ nke na-ejidesi ya aka ike ka ihe na-agara nke ọma.
19 Ọ bụ site nʼamamihe ka Onyenwe anyị ji tọọ ntọala ụwa;
ọ bụkwa nghọta ya mere ka eluigwe dịrị ebe ọ dị.
20 Esitere nʼihe ọmụma ya kewaa ogbu mmiri niile,
igwe ojii na-atụdakwa igirigi.
21 Nwa m nwoke, ekwela ka ihe abụọ ndị a site nʼihu gị wezuga onwe ha:
amamihe na nghọta nke ime ihe dị mma nʼizuzu zuruoke,
22 nʼihi na ha na-enye gị ndụ ọhụrụ,
ha bụkwaara gị ihe ịchọ mma amara nʼolu gị.
23 Ha na-eme ka ị na-aga ije nʼụzọ gị na-enweghị ihe egwu
maọbụ ihe mkpọbi ụkwụ.
24 Mgbe ị ga-edina ala, ị gaghị atụ egwu,
ị ga-edina ala ụra gị ga-adị ụtọ.
25 Ị gaghị atụ egwu ihe mbibi mberede ọbụla
maọbụ tụọ egwu ịla nʼiyi nke na-abịakwasị ndị ajọ omume.
26 Nʼihi na Onyenwe anyị bụ ebe ndabere gị,
ọ ga-echebekwa gị.
27 Ejigidele ihe ọma ị pụrụ imere onye ọzọ
mgbe ọ dị gị nʼaka ime ya.‡
28 A sịkwala onye agbataobi gị laa,
bịaghachi azụ echi
mgbe i nwere ike ime ya taa.
29 Agbala izu ọjọọ megide onye agbataobi gị,
nʼihi na o nwere ntụkwasị obi nʼebe ị nọ.
30 Ebola mmadụ ebubo na-enweghị isi,
mgbe onye ahụ na-emeghị gị ihe ọjọọ ọbụla.
31 Ekwosola onye na-eme ihe ike ekworo
maọbụ họrọ ụzọ ya ọbụla.
32 Nʼihi na ndị dị otu a bụ ihe arụ nʼanya Onyenwe anyị,
ma ọ na-emeso ndị na-eme ihe ziri ezi mmeso ọma.
33 Ọbụbụ ọnụ Onyenwe anyị dị nʼụlọ ndị na-eme ajọ omume,
ma ọ na-agọzi ụlọ ndị ezi omume.
34 Ndị mpako na-akwa emo ka ya onwe ya na-akwakwa emo,
ma ndị dị umeala nʼobi ka ọ na-enye amara.§
35 Ndị maara ihe na-enweta nsọpụrụ,
ma ndị nzuzu na-enweta ihere.
* 3:3 Ịsụgharị ya nʼụzọ ọzọ ga-abụ, deekwa ha nʼime obi gị 7:3; 2Kọ 3:3 † 3:18 Jen 2:9; Ilu 11:30; Ilu 15:4; Mkp 2:7 ‡ 3:27 Gal 6:10. § 3:34 Jem 4:6; 1Pt 5:5