Abụ Ọma 111
Toonu Onyenwe anyị
1 Toonu Onyenwe anyị!
Aga m eji obi m niile jaa Onyenwe anyị mma
nʼime nzukọ ndị ụzọ ha ziri ezi na nʼime ọgbakọ ukwuu.
2 Ọrụ niile Onyenwe anyị na-arụ dị ukwuu;
ndị niile na-enwe mmasị na ha na-atụgharị uche nʼime ha.
3 Ọrụ ya jupụtara nʼebube na ịma mma,
ezi omume ya na-adịgidekwa ruo mgbe ebighị ebi.
4 O meela ka e cheta ọrụ ebube ya niile;
Onyenwe anyị bụ onye amara na onye ọmịiko.
5 Ọ na-egboro ndị na-atụ egwu ya mkpa ihe oriri;
ọ na-echetakwa ọgbụgba ndụ ya ruo mgbe ebighị ebi.
6 O gosila ndị ya ike nke ọrụ ya niile,
site nʼinye ha ala niile nke ndị mba ọzọ.
7 Ọrụ aka ya niile bụ ihe kwesiri ekwesi na ikpe ziri ezi;
ụkpụrụ ya niile bụ ihe kwesiri ntụkwasị obi.
8 E hiwere ha ịdị ruo mgbe niile ebighị ebi,
ha bụ ihe e mere nʼikwesị ntụkwasị obi na izi ezi.
9 O wetaara ndị ya mgbapụta;
o meela ka ọgbụgba ndụ ya guzosie ike ruo ebighị ebi,
aha ya dị nsọ dịkwa oke egwu.
10 Ịtụ egwu Onyenwe anyị bụ mmalite amamihe;
ndị niile na-edebe ụkpụrụ ya nwere ezi nghọta.
Otuto ya na-adị ruo mgbe ebighị ebi.