Abụ Ọma 109
Abụ Ọma nke dịrị onyeisi Abụ. Abụ Ọma Devid.
Ntamu nʼoge nsogbu
1 O Chineke, onye m na-eto,
anọgidekwala na-agba nkịtị,
2 nʼihi na ndị ajọ omume na ndị aghụghọ
emegheela ọnụ ha megide m;
ha aghaala ụgha megide m.
3 Ha na-eji okwu ịkpọ asị gbaa m gburugburu;
na-ebuso m agha nʼefu.
4 Nʼọnọdụ ịhụnanya m hụrụ ha, ha na-ebo m ebubo
ma abụ m nwoke onye ekpere.
5 Ha ji ihe ọjọọ na-akwụ m ụgwọ ihe ọma m mere,
ịkpọ asị nʼọnọdụ ịhụnanya.
6 Họpụta otu onye ajọ omume ka o guzogide ya;
ka onye na-ebo ebubo ụgha guzokwa nʼaka nri ya.
7 Mgbe a ga-ekpe ya ikpe, ka ọ bụrụ onye ikpe mara,
ka ekpere ya maa ya ikpe ọnwụ.
8 Ka ụbọchị ndụ ya dị ole na ole,
ka onye ọzọ nara ya ọkwa ya.
9 Ka ụmụ ya ghọọ ndị na-enweghị nna,
ka nwunye ya bụrụ nwanyị na-enweghị di.
10 Ka ụmụ ya ghọọ ndị arịrịọ na-enweghị ebe obibi,
ndị e si na mkpọmkpọ ebe ha bi chụpụ.
11 Ka ndị o ji ụgwọ kwakọrọ ihe niile o nwere,
ka ndị ọbịa baa bukọrọ ihe niile ọ rụpụtaara onwe ya.
12 Ka onye ọbụla ghara igosi ya obiọma;
ka onye ọbụla gharakwa imere ụmụ ya ndị ọ hapụrụ ebere.
13 Kama ka ụmụ ụmụ ya niile nwụsịa,
ka a ehichapụkwa aha ha nʼọgbọ nke na-abịa nʼihu.
14 Ka Onyenwe anyị chetakwa mmehie niile nke nna nna ya ha,
ka Onyenwe anyị hapụkwa ịgbaghara mmehie nne ya.
15 Ka Onyenwe anyị na-echeta mmehie ha oge niile;
ma ka o mee ka ha bụrụ ndị a ga-echefu echefu nʼọgbọ niile.
16 Nʼihi na ọ dịghị mgbe o chere echiche banyere imere onye ọzọ obi ebere,
ọ kpagburu ndị ogbenye, ndị nọ na mkpa
na ndị obi ha tiwara etiwa ruo nʼọnwụ.
17 Ọ hụrụ ịbụ ndị ọzọ ọnụ nʼanya,
ka ọbụbụ ọnụ bịakwasị ya;
ọ dịghị atọ ya ụtọ ịgọzi onye ọbụla,
ka ngọzị dị anya site nʼebe ọ nọ.
18 O yikwasịrị ịbụ ọnụ dịka uwe ya;
ọ bara nʼime ahụ ya dịka mmiri,
bakwaa nʼime ọkpụkpụ ya dịka mmanụ.
19 Ka ọ dịịrị ya ka uwe mwụda nke e kere ya gburugburu dịka akwa,
dịka belịt e kegidere ya gburugburu ruo mgbe ebighị ebi.
20 Onyenwe anyị, mee ka nke a bụrụ ụdị ụgwọ ọrụ ndị iro m ga-anata,
bụ ndị ahụ niile na-ekwu okwu ọjọọ megide m.
21 Ma gị onwe gị, Onye kachasị ihe niile elu, bụ Onyenwe anyị
nyere m aka nʼihi aha gị,
site nʼịdị mma nke ịhụnanya gị, napụta m.
22 Nʼihi na abụ m ogbenye na onye nọ na mkpa,
obi m tiwakwara etiwa nʼime m.
23 Ana m efu* dịka onyinyo nke a na-ahụ anya mgbe anwụ dara;
adịkwa m ka igurube nke onye m bekwasịrị nʼahụ ya na-efechapụ.
24 Ike agwụla ikpere m, nʼihi ibu ọnụ;
ataakwala m ahụ, bụrụ naanị ọkpụkpụ.
25 Aghọọla m onye e ji eme ihe ọchị nye ndị na-ebo m ebubo,
mgbe ha hụrụ m, ha na-efufe isi ha.
26 Nyere m aka, o Onyenwe anyị Chineke m;
zọpụta m dịka ịhụnanya gị si dị.
27 Ka ha mara na ọ bụ aka gị,
na ọ bụ gị, o Onyenwe anyị, mere ya.
28 Ha nwere ike nọgide na-abụ ọnụ, ma ị ga-agọzi;
mgbe ha ga-abịa ọgụ, a ga-eme ha ihe ihere,
ma ohu gị ga-aṅụrị ọṅụ.
29 A ga-eji ihere yikwasị ndị na-ebo m ebubo dịka uwe
werekwa ihere kee ha gburugburu dịka uwe mwụda.
30 Aga m eji ọnụ m jaa Onyenwe anyị mma nke ukwuu;
nʼetiti ọha mmadụ dị ukwuu, aga m eto ya.
31 Nʼihi na ọ na-eguzo nʼaka nri nke onye nọ na mkpa,
ịzọpụta ya site nʼaka ndị na-ama ya ikpe ọnwụ.
* Abụ Ọma 109:23 Maọbụ, agba barịị